*projekts*

**INFORMATĪVAIS ZIŅOJUMS**

**Par papildu resursiem Latvijas Republikas–Lietuvas Republikas**

**valsts robežas redemarkācijas ģeodēzisko un kartogrāfisko darbu nodrošinājumam**

# **Ievads**

Lai nodrošinātu Latvijas Republikas–Lietuvas Republikas valsts robežas redemarkācijas darbus, ar Ministru kabineta 2020. gada 29. maija rīkojumu Nr. 284 “Par Latvijas Republikas pārstāvju grupu Latvijas–Lietuvas Kopējā komisijā valsts robežas jautājumos” (turpmāk – Rīkojums Nr. 284) ir izveidota Latvijas Republikas pārstāvju grupa (turpmāk – pārstāvju grupa) darbam Kopējā komisijā, kas darbojas saskaņā ar 2019. gada 18. jūlijā noslēgto Latvijas Republikas valdības un Lietuvas Republikas valdības līgumu par Latvijas–Lietuvas valsts robežas uzturēšanu un pilnvaroto robežas pārstāvju darbību (turpmāk - Latvijas–Lietuvas valsts robežas līgums).

Latvijas Republikas valsts robežas likuma 31. pants nosaka valsts pārvaldes iestāžu, attiecīgi Ārlietu ministrijas, Aizsardzības ministrijas un Iekšlietu ministrijas, pilnvaras valsts robežas noteikšanā, ierīkošanā un uzturēšanā. Latvijas pārstāvju grupas sastāvā ir iekļauti Valsts robežsardzes, Nodrošinājuma valsts aģentūras, Aizsardzības ministrijas un Ārlietu ministrijas pārstāvji. Pārstāvju grupā, kuru vada Valsts robežsardzes Galvenās pārvaldes Bruņojuma, apgādes un tehnisko resursu pārvaldes priekšnieka vietnieks G. Indriķis, Aizsardzības ministriju pārstāv Arnis Krišjānis - Latvijas Ģeotelpiskās informācijas aģentūras (turpmāk – Aģentūra) Speciālās ģeoinformācijas departamenta Starptautisko projektu nodaļas vecākais kartogrāfijas inženieris.

Atbilstoši Ģeotelpiskās informācijas likuma 31. panta otrajā daļā un Ministru kabineta 2013. gada 9. jūlija noteikumu Nr. 384 “Latvijas Ģeotelpiskās informācijas aģentūras nolikums” 4.4. apakšpunktā noteiktajai kompetencei Aģentūra uzmēra valsts robežu – nosaka valsts robežlīniju un valsts robežzīmju ģeodēziskās koordinātas un sastāda robežas demarkācijas kartes.

Rīkojuma Nr. 284 3. punkts paredz iespēju pārstāvju grupai sagatavot informāciju par situāciju uz Latvijas–Lietuvas valsts robežas, ja pastāv tāda nepieciešamība. Minētā informācija var tikt sagatavota informatīvā ziņojuma veidā, kurā iekļauta informācija par problēmjautājumiem uz Latvijas–Lietuvas valsts robežas līguma izpratnē un iespējamiem risinājuma variantiem, kā arī attiecīgie aprēķini papildu budžeta līdzekļu piešķiršanai konstatēto problēmjautājumu uz valsts robežas novēršanai. Pārstāvju grupas sagatavotais informatīvais ziņojums tiek virzīts saskaņā ar vispārējo kārtību atbilstoši Ministru kabineta 2009. gada 7. aprīļa noteikumiem Nr. 300 "Ministru kabineta kārtības rullis".

# **Latvijas–Lietuvas Kopējās komisijas valsts robežas jautājumos risinātie jautājumi**

2020. gada 27.–29. oktobrī attālināti videokonferences režīmā Valsts robežsardzes telpās Rīgā, Rūdolfa ielā 5 notika Latvijas–Lietuvas Kopējās komisijas valsts robežas jautājumos (turpmāk – Kopējā komisija) pirmā sēde, kurā tika apstiprināts Kopējās komisijas darba reglaments, kā arī izskatīti citi jautājumi, tai skaitā nepieciešamie ģeodēziskie un kartogrāfiskie darbi, kas ir Aģentūras kompetencē.

Kopējā komisija apsprieda no 1993. gada līdz 2000. gadam veiktās Latvijas Republikas–Lietuvas Republikas valsts robežas demarkācijas dokumentus un nolēma, ka tiks sagatavota jauna tehniskā dokumentācija, kurā pēc izvērtējuma tiktu iekļauta arī daļa no 1993.-2000. gada demarkācijas tehniskās dokumentācijas.

Kopējā komisija nolēma izveidot šādas kopējās darba grupas: Valsts robežzīmju apskates darba grupu un Ģeodēzisko un kartogrāfisko darbu darba grupu. Aģentūras pārstāvjiem ir jāpiedalās abās darba grupās, taču vislielākā noslodze Aģentūrai paredzama Ģeodēzisko un kartogrāfisko darbu darba grupā.

Kopējā komisija nolēma uzdot Valsts robežzīmju apskates darba grupai līdz 2021. gada 1. oktobrim veikt valsts robežzīmju un robežjoslas apskati, lai noskaidrotu faktisko stāvokli, sagatavot apskates pārskatu un iesniegt piedāvājumu Komisijai par valsts robežzīmju skaita optimizēšanu un valsts robežas iezīmēšanaskārtības maiņu. Jau šobrīd ir konstatēts, ka ir jāuzstāda vismaz 22 valsts robežzīmes, no kurām 11 ir jāpārceļ uz citu vietu un 11 ir jāierīko no jauna, jo esošās robežzīmes, kas bija izgatavotas no koka, ir sapuvušas. Bojāto robežzīmju nomaiņas vai jaunu uzstādīšanas laikā ir jānodrošina ģeodēziskie uzmērījumi. Kopējais no jauna uzstādāmo robežzīmju skaits ir ap 100.

Puses izvērtēja to rīcībā esošos jaunākos aerofotografēšanas un aerolāzerskenēšanas datus. Ņemot vērā, ka Lietuvas pusei šie dati ir jaunāki un pārklāj 1 km platu joslu arī Latvijas teritorijā, Latvijas–Lietuvas valsts robežas redemarkācijas darbiem pamatā tiks izmantoti Lietuvas puses rīcībā esošie dati. Puses arī vienojās, ka ģeodēzisko un kartogrāfisko darbu rezultāti tiks noformēti Lietuvas ģeodēzisko koordinātu sistēmā LKS-94 un Latvijas ģeodēzisko koordinātu sistēmā LKS-92.

Kopējā komisija nolēma, ka ģeodēzijas, kartogrāfijas un citu darbu veikšanas valsts robežas inventarizācijas kontekstā tiks veikti šādi darbi:

* tehnisko dokumentu sagatavošana;
* robežas ortofoto karšu un digitālā reljefa modeļa sagatavošana;
* kopējā ģeodēziskā tīkla kataloga sagatavošana;
* robežas kartogrāfiskā materiāla atjaunošana;
* valsts robežas līnijas stāvokļa pārbaude un hidrogrāfijas objektu, pa kuriem iet valsts robeža, krastu izmaiņu analīze un krastu mērījumi;
* valsts robežas zīmju vai to elementu atjaunošana, pārvietošana vai ierīkošana jaunā vietā, t.sk. attiecīgie ģeodēziskie mērījumi un nepieciešamo dokumentu sagatavošana.

Lietuvas delegācija informēja, ka 2019. gada decembrī tika atjaunotas divpusējās (kopējās) valsts robežzīmes Nr. 0197 un Nr. 0198, kurām ir noteiktas to koordinātas LKS-94. Latvijas pusei ir nepieciešams noteikt to koordinātas LKS-92.

Kopējā komisija izskatīja arī citus jautājumus un apstiprināja 2020.–2021. gada darbības plānu (Kopējās komisijas sēdes gaita fiksēta Kopējās Latvijas Republikas un Lietuvas Republikas komisijas 2020. gada 29. oktobra 1. sēdes protokolā).

# **Pārstāvju grupas konstatētie problēmjautājumi, kas saistīti ar Aģentūras kompetenci**

2021. gada 11. februārī attālinātas sanāksmes veidā notika Ģeodēzisko un kartogrāfisko darbu darba grupas sanāksme, kuras laikā abas puses nolēma valsts robežas ģeodēziskā atbalsta tīklam maksimāli izmantot esošos valsts ģeodēziskā tīkla punktus un globālās pozicionēšanas bāzes stacijas, savstarpēji apmainījās ar sākotnējo informāciju par valsts robežas ģeodēziskā atbalsta tīklu, vienojās par ortofoto karšu saņemšanu no Lietuvas puses (Kopējās Latvijas Republikas un Lietuvas Republikas Ģeodēzisko un kartogrāfisko darbu darba grupas 2021. gada 11. februāra sanāksmes gaita ir fiksēta protokolā).

Ņemot vērā Kopējās komisijas 2020. gada 27.–29. oktobra sanāksmes un Ģeodēzisko un kartogrāfisko darbu darba grupas 2021. gada 11. februāra sanāksmes lēmumus, Aģentūra ir sastādījusi Latvijas–Lietuvas valsts robežas redermarkācijas darbu izpildes plānu no 2021. līdz 2024. gadam. Lai gan Aģentūrai ir izdalīts ikgadējs budžets valsts robežas uzturēšanas darbu veikšanai, izskatot nepieciešamo darbu apjomu un pieejamos resursus, kā arī ņemot vērā to, ka Latvijas–Lietuvas valsts sauszemes robežas garums ir ievērojams (588 km) un ir nepieciešama visu robežas redemarkācijas karšu sagatavošana no jauna, Aģentūra secina, ka tai nepietiek resursu visu paredzēto aktivitāšu veikšanai (skatīt pielikumu).

Esošo resursu ietvaros Aģentūra 2021.-2024. gadā var veikt šādus darbus:

- Kopējās komisijas un darba grupu sanāksmju organizēšanu;

- valsts robežas līnijas stāvokļa pārbaudi uz vietas;

- hidrogrāfijas objektu, par kuriem iet valsts robeža, stāvokļa analīzi (uz šī ziņojuma sastādīšanas brīdi ir kamerāli izskatīts robežlīnijas stāvoklis pa ūdenstecēm, sagatavota informācija par problemātiskajām vietām, par kurām jāvienojas ar Lietuvas pusi par tālāko rīcību);

- ģeodēziskā atbalsta tīkla izplānošanu;

- atjaunoto kopējo valsts robežzīmju Nr. 0197 un Nr. 0198 uzmērīšanu LKS-92;

- valsts robežas ortofoto karšu sagatavošanu LKS-92 pēc Lietuvas puses piešķirtajiem datiem;

- digitālā augstuma modeļa datu sagatavošanu pēc Lietuvas puses piešķirtajiem aerolāzerskenēšanas datiem.

2022.-2024. gadā Aģentūrai nepieciešams papildu finansējums šādiem Latvijas–Lietuvas valsts robežas redermarkācijas darbiem:

- ģeodēzisko mērījumu veikšanai un nepieciešamo dokumentu sagatavošanai gadījumos, kad tiks veikta valsts robežas zīmju vai to elementu atjaunošana, pārvietošana vai ierīkošana jaunā vietā;

- problemātisko robežupju krastu lāzerskenēšanai un uzmērīšanai;

- jaunas robežas redemarkācijas kartes sagatavošanai.

Ģeodēzisko mērījumu veikšanas darbus, dokumentu un karšu sagatavošanu plānots realizēt, izmantojot esošos personālresursus, kuri specializējušies ģeodēzijas un kartogrāfijas jomā, kā arī izmantojot Aģentūras rīcībā esošo aprīkojumu. Papildu finansējums atlīdzībai, tai skaitā piemaksām par papildu darbu un komandējumiem (dienas nauda, naktsmītņu izdevumi) nepieciešams 2022.-2024. gadā, lai ģeodēziskos un kartogrāfiskos darbus varētu paveikt noteiktajā laikā, izmantojot esošo darbinieku kompetences, bez nepieciešamības samazināt citu Aģentūras rezultatīvo rādītāju izpildi.

Problemātisko robežupju krastu lāzerskenēšanas un uzmērīšanas darbiem nepieciešams papildu finansējums 2023. gadā. Šie darbi ir vajadzīgi, lai sagatavotu precīzas kartes valsts robežas posmiem, kas iet pa upēm, kuru gultne kopš iepriekšējās demarkācijas kartes sagatavošanas ir mainījusies, ir nepieciešama šo upju, to krastu un apkārtējās apvidus situācijas uzmērīšana, ko visātrāk un efektīvāk var paveikt ar tālizpētes metodi – lāzerskenēšanu. Šos darbus plānots veikt, izmantojot ārpakalpojumu, jo Aģentūras rīcībā aprīkojuma šādu darbu veikšanai pagaidām nav. Detalizēti aprēķini ir pielikumā.

2021. gada 16. jūnijā attālināti videokonferences režīmā notika Latvijas pārstāvju grupas sanāksme, kurā Aģentūra informēja par nepieciešamajiem papildu resursiem, lai no savas puses sekmīgi nodrošinātu Latvijas–Lietuvas valsts robežas redermarkācijas darbus.

Pārstāvju grupa vienojās, ka par konstatēto problēmjautājumu Aģentūra sagatavo informatīvo ziņojumu, kuru virza un iesniedz Ministru kabinetā Aizsardzības ministrija, jo tās kompetencē ietilpst Kopējās komisijas konstatētais problēmjautājums (Latvijas Republikas pārstāvju grupas Latvijas–Lietuvas Kopējā komisijā valsts robežas jautājumos 2021. gada 16. jūnija sanāksmes gaita ir fiksēta protokolā).

# **Ņemot vērā iepriekšminēto, aicinām atbalstīt šādu turpmāko rīcību:**

Lai nodrošinātu valsts robežas uzturēšanas un redemarkācijas darbu izpildi atbilstoši starpvalstu kopējo robežas komisiju lēmumiem, 2022., 2023. un 2024. gadā atļaut Aizsardzības ministrijai veikt iekšējo līdzekļu pārdali no valsts budžeta apakšprogrammas 22.12.00. “Nacionālo bruņoto spēku uzturēšana” no ilgtermiņa saistību pasākuma “Nacionālo bruņoto spēku ilgtermiņa līgumi” uz valsts budžeta programmu 28.00.00 “Ģeodēzija un Kartogrāfija” (Latvijas Ģeotelpiskās informācijas aģentūrai) Latvijas–Lietuvas valsts robežas redermarkācijas darbu izpildei saskaņā ar pielikumu, pavisam kopā 178 358 EUR:

- 2022. gadā 46 065 EUR (tajā skaitā atlīdzībai 41 401 EUR un komandējumiem 4 664 EUR);

- 2023. gadā 67 939 EUR (tajā skaitā atlīdzībai 52 871 EUR un komandējumiem 2 968 EUR, ārpakalpojumam problemātisko robežupju krastu lāzerskenēšanai un uzmērīšanai 12 100 EUR);

- 2024. gadā 64 354 EUR (tajā skaitā atlīdzībai 59 116 EUR un komandējumiem 5 238 EUR).

Finansējums tiek pārdalīts Aizsardzības ministrijas resora ietvaros, samazinot finansējumu ilgtermiņa saistību pasākumam “Nacionālo bruņoto spēku ilgtermiņa līgumi”, ņemot vērā iepirkumu gaitu, veicot izdevumu korekcijas pa gadiem.

Pielikumā: Latvijas Republikas–Lietuvas Republikas valsts robežas redemarkācijas un uzturēšanas darbu nodrošināšanas plāns 2021.-2024. gadam uz 2 (divām) lapām.

Ministru prezidenta biedrs,

aizsardzības ministrs Artis Pabriks

Vīza:

Valsts sekretārs Jānis Garisons